次韻何起巖喜雨
作者：許及之
朝代：宋

paragraphs: 龜坼高田畦渴雨，何取尸臣守茲土。
抽毫擢髮控深衷，羽衣拜章夜當午。
天門岧嶢洞九重，玉几哀矜迥三拊。
守臣有罪固合誅，農夫在勤亦良苦。
去年旱荒有積倉，今年饑歉將空庾。
通宵灑潤祇若絲，明發屯雲儼安堵。
初驚大點來莫當，俄即翻盆流孰禦。
舊雨相過憶去年，坐視排簷亦如許。
我慚歷歷洗心源，君喜津津見眉宇。
瑰章傑句助歡呼，石燕商羊俱鼓舞。
急須似吸舉深杯，莫負如澠寫甘{浢寸}。